རྒྱུས་ལོན་བྱས་པ་ལྟར་གྲོང་སྡེ་འདི་ལ་དེ་སྔོན་འབྲོག་ས་ཞེས་འབོད་ཅིང་ད་ལྟའང་གྲོང་པའི་རི་འགོར་ཕྱུགས་ནོར་འཚོ་སའི་མཚེར་ས་ཡོད་ཟེར།དེ་ནང་བཞིན་ཧེ་ཕིང་གྲོང་སྡེ་ཞེས་པའང་རྗེས་སུ་བཏགས་པའི་རྒྱ་མིང་ཙམ་ལས་དེ་སྔོན་བོད་མིང་ཞིག་ཡོད་སྲིད་མོད།དེང་སང་ཧ་གོ་མཁན་གཅིག་ཀྱང་མི་འདུགརྩོམ་འདིའི་འགོ་ལ་བཤད་པ་ལྟར་ལ་ལས་ཚ་ཁོག་ནི་རྒྱལ་རོང་གི་ཚ་ཁོ་ཞེས་པ་དང་འབྲེལ་བ་ཡོད་ཟེར་བ་ནི་མིང་གི་སྒྲ་གདངས་འདྲ་བ་ཙམ་ལ་བརྟེན་ནས་རང་ཚོད་ཀྱིས་བཤད་པ་ཙམ་ལས་ཁུངས་ལུང་ཅི་ཡང་མེད་དེ།རྒྱལ་རོང་གི་ཚ་ཁོ་ཞེས་པ་ནི་བོད་ཀྱི་བཙན་པོས་ཁོ་འཕན་ཞེས་པའི་བློན་པོ་ཞིག་རྒྱལ་རོང་ས་ཆ་རྫི་འགག་ཕྱོགས་སུ་འགོ་དཔོན་དུ་མངགས་རྗེས།བཙན་པོས་བཏང་བའི་བཀའ་ཤོག་ཐོག་ལ་རྒྱལ་མོ་ཚ་བ་རོང་གི་ཁོ་འཕན་ལ་ཞེས་བྲིས་པ་དེ་རྗེས་སུ་ཚ་ཁོ་ལ་ཞེས་བསྡུས་པས་འགོ་དཔོན་ལ་ཚ་ཁོ་ཞེས་ཐོགས་པ་དང་།དེ་ནས་ཡུལ་ལའང་ཚ་ཁོ་ཞེས་འབོད་པ་རེད།འདི་ནའི་ཚ་ཁོག་ཅེས་པ་ནི་ཚ་ཆུ་འབེལ་སའི་ཁོག་ལུང་ཡིན་པས་དེ་སྐད་ཐོབ་པར་ངེས།།